TARYBOS SPRENDIMAS
2008 m. gruodžio 8 d.
dėl Susitarimo pasikeičiant laiškais, iš dalies keičiančio Europos bendrijos ir Baltarusijos Respublikos susitarimą dėl prekybos tekstilės gaminiais, pasirašymo ir laikino taikymo
(2008/939/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmosios pastraipos pirmuoju sakiniu,
atsižvelgdama į Komisijos pasiūlymą,
kadangi:
(1)
Komisija Bendrijos vardu susiderėjo dėl Susitarimo pasikeičiant laiškais vieneriems metams siekdama pratęsti esamo Susitarimo su Baltarusijos Respublika dėl prekybos tekstilės gaminiais ir jo protokolų galiojimą; kartu buvo pakoreguotos kiekybinės normos.
(2)
Susitarimas pasikeičiant laiškais turėtų būti laikinai taikomas nuo 2009 m. sausio 1 d., kol bus atliktos jo sudarymui būtinos procedūros, jeigu jį Baltarusijos Respublika taip pat laikinai taikys.
(3)
Susitarimas pasikeičiant laiškais turėtų būti pasirašytas Bendrijos vardu,
NUSPRENDĖ:
1 straipsnis
Tarybos pirmininkas įgaliojamas paskirti asmenį (-is), įgaliotą (-us) Bendrijos vardu pasirašyti Europos bendrijos ir Baltarusijos Respublikos susitarimą pasikeičiant laiškais, iš dalies keičiantį Europos bendrijos ir Baltarusijos Respublikos susitarimą dėl prekybos tekstilės gaminiais, parafuotą 1993 m. balandžio 1 d., su paskutiniais pakeitimais ir pratęsimu, padarytais Susitarimu pasikeičiant laiškais, parafuotu 2007 m. spalio 19 d., su sąlyga, kad jis bus sudarytas.
Susitarimo pasikeičiant laiškais tekstas pridedamas prie šio sprendimo.
2 straipsnis
Taikant abipusiškumo principą, Susitarimas pasikeičiant laiškais taikomas laikinai nuo 2009 m. sausio 1 d., kol bus formaliai sudarytas.
3 straipsnis
1. Jeigu Baltarusijos Respublika nesilaikys Susitarimo pasikeičiant laiškais 2.4 punkto, 2009 m. kvota bus sumažinta iki 2008 m. taikyto dydžio.
2. Sprendimas įgyvendinti 1 dalį priimamas laikantis procedūrų, nurodytų 1993 m. spalio 12 d. Tarybos reglamento (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių (1) 17 straipsnyje.
4 straipsnis
Šis sprendimas skelbiamas Europos Sąjungos oficialiajame leidinyje.
Jis įsigalioja kitą dieną po jo paskelbimo Europos Sąjungos oficialiajame leidinyje.
Priimta Briuselyje, 2008 m. gruodžio 8 d.